
Tükörjelenség és hullámfüggvény Gyina RubinaA Leonardo-kézírás c. regényében

Dolgozatomban azt vizsgáltam, miként jelenik meg a tükörjelenség és a tükör mint motívum Gyina Rubina A Leonardo-kézírás című regényében.
A tükör a regény legelemibb szintjein jelenik meg, ilyen a szüzsé tárgyi világa (előszobatükör), főhősének alakja (neve, fizikai és mentális képességei, általa betöltött tükörfunkció és a foglalkozásához kapcsolódó „mise en abyme”). A Nyutához kapcsolódó szereplőrendszer is „tükörpárokból” épül fel: egyrészt jellemző a hősnőhöz kapcsolódó szereplők kettőződése (két anya, két dadus, két férfi), másrészt Nyutának ezen kapcsolatokon belül betöltött irányító funkciója, harmadrészt fontos szerepet tölt be az ikerpár-probléma.
Ez utóbbi szorosan kapcsolódik a „tükörvilágok” Hugh Everett által kidolgozott elméletéhez, amely szerint egymással párhuzamosan léteznek alternatív világok, és közöttük lehetséges az átjárás. Ez a regényben tematikusan és a szüzsé szintjén is megjelenő probléma lehetővé tesz egy, a kvantumfizikában használatos fogalmon alapuló értelmezést. Eszerint a mű tulajdonképpen úgy működik, mint egy hullámfüggvény (döntő helyzetben több lehetséges értelmezés nyílik meg, nem kapunk egy darab megkérdőjelezhetetlen, igazolható magyarázatot, a hullámfüggvény tehát nem omlik össze). Ezt támasztja alá az, hogy a szöveg a szüzsé szintjén nem ad egyértelmű magyarázatot Nyuta hollétére, a narráció tekintetében a szereplők egy-egy lehetséges nézőpontja eredményez különböző képet Nyutáról, valamint nem eldöntött a regény műfaji besorolása sem, ugyanis az egyes nézőpontokkal összefolyó nyomozás több lehetőséget is felvet.
Elemzésem tanúsága szerint tehát Gyina Rubina olyan fiktív világot teremtett, melynek alapvető elve a tükör és a tükör-jelenség. amely a mű legkülönbözőbb szintjein lép fel szervezőerőként, felidézve ezzel a tükörhöz kapcsolódó, részben ősi szimbolikus jelentéseket, részben a modern tudomány által kidolgozott értelmezéseket.



